Catherine, princeza od Velsa

**Catherine, princeza od Velsa** (punim imenom **Catherine Elizabeth Middleton**, a poznatija kao **Kate**) supruga je Williama, princa od Velsa‎‎, najstarijeg sina kralja Charlesa III. Njen suprug prvi je u nizu nasljednika krune Ujedinjenog Kraljevstva i 14 drugih zemalja. Sklapanjem braka dobila je još i titule grofice od Strathearna i baronice Carrickfergus.

Odrasla je u Chapel Rowu u općini Bucklebury, selu blizu Newburyja u Berkshireu, a studirala je u Škotskoj na Univerzitetu St. Andrews, gdje je 2001. upoznala princa Williama. Počeli su ljubavnu vezu koja je trajala sve do prekida 2007. koji je potrajao nekoliko mjeseci. Međutim, ostali su prijatelji i kasnije iste godine obnovili su vezu.

Prije vjenčanja, Middleton se pojavljivala na mnogim kraljevskim događajima. Javnost joj se divila zbog njenog smisla za modu i bila je uvrštena na mnoge liste najbolje odjevenih osoba. Kad je njihova veza postala javna, Middleton je imala široku pažnju medija i bilo je mnogo špekulacija o tome da će se ona i William kad-tad vjenčati. Dana 16. novembra 2010. prinčev ured u Clarence Houseu objavio je njihove zaruke, a detalji su objavljeni sedmicu kasnije. Middleton se udala za Williama 29. aprila 2011. u Vestminsterskoj opatiji.

## Biografija
### Rane godine i porodica
mini|lijevo|Catherineini roditelji, Michael Francis Middleton i Carole Elizabeth Middleton (rođ. Goldsmith).

Catherine je rođena 9. januara 1982. u Readingu, a krštena je 20. juna iste godine. Ona je najstarije dijete Michaela Francisa i Carole Elizabeth Middleton. Michael je prvo radio kao stjuard, a nakon toga je postao dispečer letova u British Airwaysu. Carole je također bila stjuardesa, a danas je vlasnica firme Party Pieces (zajedno s Michaelom), koja se bavi prodajom pribora i ukrasa za zabave putem pošte i čija se vrijednost procjenjuje na 30 miliona funti. Catherine ima sestru Philippu "Pippu" (rođ. 1983) i brata Jamesa (rođ. 1987). Porodica je uložila žalbu zbog uznemiravanja Pippe i njene majke od medija nakon objavljivanja Catherineinih zaruka.

Porodica njenog oca porijeklom je iz Leedsa. Njena prabaka Olivia bila je iz porodice Lupton koja je generacijama bila aktivna u komercijalnim i općinskim poslovima u Leedsu. Jedan od njenih predaka je i vlč. Thomas Davis, pisac pobožnih himni za Anglikansku crkvu. Porodica njene majke, Harrisoni, bili su radnička klasa i rudari iz Sunderlanda.

Catherineini roditelji živjeli su u Ammanu (Jordan) od maja 1984. do septembra 1986, gdje su radili za British Airways. Catherine je tu išla u vrtić s programom na engleskom jeziku, prije nego što su se vratili u njihov dom u Berkshireu. Nakon toga se obrazovala u školi St. Andrew's u Pangbourneu (Berkshire), a zatim nakratko u školi Downe House. Nastavila je školovanje u Marlborough Collegeu, nezavisnom mješovitom internatu u Wiltshireu, a zatim je otišla na Univerzitet St. Andrews u Fifeu, gdje je upoznala princa Williama. Diplomirala je historiju umjetnosti u drugoj najboljoj klasi (engl. *2:1*).

### Karijera
U novembru 2006. Catherine je prihvatila poziciju nabavljača dodatne opreme u lancu prodavnica odjeće *Jigsaw*. Godine 2008. izviješteno je da je dala otkaz i da planira postati profesionalni fotograf, s namjerom da uzme privatne časove kod fotografa Maria Testina, koji je snimio nekoliko poznatih fotografija Diane, princeze od Velsa, i njenih sinova. Testino je kasnije negirao da je Catherine imala u planu raditi za njega.

### Javni imidž i stil
Catherine je uvrštena na nekoliko lista najbolje odjevenih osoba, a *The Daily Telegraph* odabrao ju je za "novu ličnost koja najviše obećava" na listi dobitnika i gubitnika u sferi stila 2006. godine. Magazin *Tatler* stavio ju je na osmo mjesto liste na godišnjoj listi top 10 modnih ikona za 2007. Bila je i na *Peopleovoj* listi najbolje odjevenih 2007. i 2010. Poznati američki modni novinar i kritičar Richard Blackwell proglasio ju je jednom od 10 "sjajnih modnih nezavisnjaka" 2007. U junu 2008. *Style.com* odabrao je Catherine za ikonu ljepote tog mjeseca. Idućeg mjeseca *Vanity Fair* uključio ju je u međunarodnu listu najbolje odjevenih osoba. U februaru 2011. *Global Language Monitor* proglasio je Catherine za top modnu riječ za sezonu 2011.

## Veza s princom Williamom
Catherinein status neslužbene djevojke princa Williama donio joj je veliku pažnju britanskih medija i često je fotografirana prilikom dnevnih izlazaka. Dana 17. oktobra 2005. preko svog advokata žalila se zbog uznemiravanja od strane medija, rekavši da nije uradila ništa značajno da opravda takav publicitet. U februaru 2006. objavljeno je da će Catherine od Odjela za kraljevsku i diplomatsku sigurnost dobiti vlastiti program za sigurnost 24 sata dnevno, što je povećalo špekulacije da će se ona i William uskoro zaručiti jer joj inače ne bi bila dodijeljena ova usluga.

Međutim, zaruke se nisu desile i Catherine nije bilo dozvoljeno da finansira ovaj sigurnosni program. Pažnja medija porasla je u januaru 2007. za njen 25. rođendan, što je dovelo do upozorenja od princa Charlesa i Williama, te njenih advokata, koji su prijetili da će poduzeti pravne mjere. Dvije novinske grupacije, *News International*, koja izdaje *The Times* i *The Sun*, te *Guardian Media Group*, koja izdaje *The Guardian*, odlučile su se suzdržati od objavljivanja njenih fotografija koje su snimili paparaci. Catherine se pojavila kao kraljevska gošća na najmanje jednom događaju, paradi povodom Williamove vojne promocije na Kraljevskoj vojnoj akademiji Sandhurst 15. decembra 2006. U decembru 2007. izviješteno je da se Catherine preselila kod Williama u *Clarence House*, rezidenciju princa od Velsa u Londonu. *Clarence House* kasnije je to negirala.

Catherine je 17. maja 2008. bila na vjenčanju Williamovog rođaka Petera Phillipsa, kojem William nije prisustvovao. Dana 19. jula iste godine bila je gošća na vjenčanju njegove rodice, ledi Rose Windsor. William je bio u vojnoj operaciji na Karibima, služeći na fregatnom brodu *Iron Duke*. godine 2010. Catherine je zbog narušavanja privatnosti tužila dvije agencije i fotografa Niraja Tannu, koji ju je fotografirao tokom Božića 2009. Kao rezultat parnice dobila je javno izvinjenje, 5.000 funti odštete i oslobođena je sudskih troškova.

### Prekid i pomirenje
[mini|lijevo|Catherine s [Henry, princ Velsa|princom Harryjem u junu 2008.]]

*The Sun* je 14. aprila 2007. donio "svjetsku ekskluzivu" sugerirajući da su se William i Kate razišli. Drugi mediji, poput BBC-ja, potvrdili su priču u nastavku dana. Par se odlućio razići tokom odmora u švicarskom odmaralištu Zermatt. *Clarence House* dala je samo 1 komentar o prekidu njihove veze, kako navodi *The Times*: "Ne komentiramo lični život princa Williama." Novine su špekulirale o razlozima prekida iako su se ti izvještaji zasnivali na anonimnim izvorima.

Originalni izvještaj u *The Sunu* citirao je "bliskog prijatelja para" koji je rekao da je Catherine osjećala da joj William ne poklanja dovoljno pažnje. *The Sun* je istakao izvještaje da je William provodio vrijeme s drugim djevojkama i rekao da je princ, koji je u trenutku prekida imao 24 godine, premlad za ženidbu. Izvještaj u *Daily Mailu* okrivio je želju kraljevskog dvora da se "ne požuruje" objava o vjenčanju i Williamovu želju da uživa u statusu neženje u sklopu svoje vojne karijere. *Daily Mail* također je sugerirao da je jedan prijatelj podstakao princa da "bezbrižno pristupi" ovoj vezi. U članku se dalje navodi da je Catherine "previše očekivala" želeći od Williama da joj dokaže svoju privrženost.

U junu 2007. Catherine i William insistirali su na tome da su "samo dobri prijatelji" nakon nekih izvještaja o pomirenju. Catherine i njena porodica prisustvovali su *Koncertu za Dianu* na obnovljenom Wembleyu, na kojem je ona sjedila dva reda iza Williama. Par je zatim viđen zajedno u dosta prilika i nekoliko novinskih izvora, uključujući BBC i *Daily Mail*, navelo je da su "obnovili vezu". Catherine se, također, pridružila Williamu i Charlesu na njihovoj lovačkoj ekspediciji u Balmoralu, a bila je i na vjenčanju Williamovog rođaka Petera Philipsa, iako William nije mogao prisustvovati zbog ranije preuzetih obaveza. U aprilu 2008. Catherine je pratila Williama kad mu je RAF dodijelio pilotsku značku na ceremoniji na *Royal Air Force Collegeu* u Cranwellu. 16. juni 2008. Catherine je zajedno s kraljevskom porodicom prisustvovala uvođenju Williama u Red podvezice.

### Zaruke i vjenčanje
[mini|desno|Novovjenčani William i Kate na balkonu [Buckinghamska palača|Buckinghamske palače.]]

William i Catherine zaručili su se u oktobru 2010. u Keniji tokom 10-dnevnog putovanja po nacionalnom parku Lewa, gdje su otišli kako bi proslavili Williamov prolazak na RAF-ovom kursu za spasilačke helikoptere. *Clarence House* objavila je zaruke 16. novembra 2010. Vjenčali su se 29. aprila 2011. u Vestminsterskoj opatiji, a taj je dan bio javni praznik u Ujedinjenom Kraljevstvu. Vjenčanje je na televizijskim ekranima pratilo više od 2 milijarde ljudi.

### Djeca
Dana 22. jula 2013. u 17:24h po CET rodila je sina u bolnici St. Mary u Londonu, teškog 3.800 grama. Dva dana kasnije, 24. jula 2013. zvanično je objavljeno da je dječak dobio ime George Alexander Louis.

Dana 2. maja 2015. vojvotkinja je rodila kćerku, koja je dobila ime Charlotte.

Dana 23. aprila 2018. u 11:01 po CET rođeno je treće dijete Catherine i princa Williama, dječak kome su dali ime Louis.

### U popularnoj kulturi
Zbog pažnje koja se širom svijeta posvećivala vjenčanju, američka TV-mreža *Lifetime* je 18. aprila 2011. emitirala TV-film pod naslovom *William i Kate*. Britanska premijera održana je 24. aprila. Ulogu Catherine tumači Camilla Luddington, a Williama glumi Nico Evers-Swindell. U Britaniji su pred vjenčanje emitirane i emisije koje su pružile dublji uvid u vezu Williama i Catherine i njihovu pozadinu, uključujući *Kad je Kate upoznala Williama* i *Upoznajte Middletone* u produkciji *Channel 4*.

## Kraljevske dužnosti
### Javna pojavljivanja
Catherine je formalno uvedena u javni život 24. februara 2011. kad je s Williamom prisustvovala ceremoniji imenovanja broda u mjestu Trearddur na sjeveru Velsa. 16. februara *Clarence House* objavila je da će na njihovo prvo zajedničko kraljevsko putovanje otići u Kanadu u julu 2011.

2012. godine počela se u javnosti pojavljivati bez pratnje svog supruga.

## Titule i grb
Princezina puna titula glasi:

**Njena kraljevska visost princeza William Arthur Philip Louis, vojvotkinja od Cambridgea, grofica od Strathearna, baronica Carrickfergus**.

### Grb
mini|desno|250px|Grb Catherine, vojvotkinje od Cambridgea (desna polovina štita).

; Napomene: Vojvotkinja nosi grb svog supruga, kombiniran s njenim vlastitim. Catherinein grb zasnovan je na grbu njenog oca Michaela, koji mu je 19. 4. 2011. dodijelio *Kolegij za grbove* (*College of Arms*). Thomas Woodcock, glavni službenik *Kolegija za grbove*, pomogao je porodici oko dizajna.
; Simbolika: Linija koja razdvaja dvije boje vertikalno po centru aludira na prezime (Middle-ton). Žirevi su tradicionalni simbol Engleske i jedno od obilježja zapadnog Berkshirea, gdje je porodica živjela 30 godina. Broj žireva predstavlja troje djece Michaela i Carole Middleton. Zlatna oznaka za čin u centru grba aluzija je na Caroleino djevojačko prezime (Goldsmith). Dvije manje bijele oznake za čin iznad i ispod zlatne predstavljaju planine i vrhove i ljubav porodice Middleton prema Lake Districtu i skijanju.

## Reference
## Vanjski linkovi
*Profil na BBC-u
*Porodično stablo na *BBC*-u
**Slide show* princa Williama i Kate Middleton  u magazinu *Life*
*Radovi o Kate Middleton  u bibliotekama (WorldCat katalog)
*Sakupljene vijesti i komentari o Kate Middleton  na *guardian.co.uk*
*Vojvotkinja od Cambridgea - službena stranica britanske monarhije
*Popularna djevojka zapela za kraljevsko oko", *BBC News*, 31. 3. 2005.

Kategorija:Rođeni 1982.
Kategorija:Živi ljudi
Kategorija:Britanska kraljevska porodica
Kategorija:Britanske princeze
Kategorija:Windsori